runetrust/blame-folketinget-dk huggingface dataset:
Benny Engelbrecht (S), 2013-02-05:
Det andet spørgsmål er måske i virkeligheden også sådan lidt mere principielt, altså vedrørende det her med, at der vel ikke er noget til hinder for, at de virksomheder, som i dag reviderer landbrug, bare kan fortsætte i en anden ejerskabsform end den, der er i dag, og man har i øvrigt meget lang tid til at implementere sådan en overgang.
Pernille Rosenkrantz-Theil (S), 2015-04-10:
Altså, kan han komme med et eksempel på bare ét samfund, hvor det har kunnet lade sig gøre at udvikle det – det kunne for så vidt også være den sorte energi – altså bare ét samfund, hvor det er sådan, at man har kunnet drive energiområdet uden statslig indblanding?
Karin Nødgaard (DF), 2016-01-22:
Og for at sikre, at midlerne bliver brugt på ældreområdet og på værdighed, har det været et udtrykkeligt ønske fra Dansk Folkepartis side, at midlerne er øremærket, og at kommunerne skal dokumentere, hvorledes der arbejdes med at sikre og styrke en værdig ældrepleje.
Bodil Kornbek (KRF), 2002-05-23:
Jeg spørger: Klasselæreren vil man gerne bevare i en eller anden form, men hvordan skal en klasselærer til en gruppe på 35-40 elever kunne lave individuelle planer, rumme de elever, sørge for, at der er udfordringer til hver enkelt og at den enkelte bliver stimuleret på sine sociale kompetencer:
Sanne Bjørn (RV), 2017-04-26:
Mit bud vil være, at der nok ville være relativt få værker, i og med at kunst ofte deler vandene, og i og med at det ukendte og det, der måske kradser lidt i overfladen eller rykker lidt ved os eller skærer lidt i vores bevidsthed – det ved vi også med arkitektur og andet – har det med at skulle have tid for at blive elsket.
Jytte Andersen (S), 2002-04-11:
Jeg takker for hr. Leif Mikkelsens sidste svar, som jo faktisk understreger det, som jeg sagde, at en gang imellem har de store idrætsorganisationer brug for et vink med en vognstang, og det er nu altså det, som man kan gøre med en pulje, selv om det så bliver kaldt puljetyranni.
Lars Christian Lilleholt (V), 2009-05-11:
Det er regeringens og Venstres mål, at vi fortsat skal satse på at udbygge med vind, først og fremmest på havet, hvor vi i løbet af de kommende 4 år indvier ikke mindre end tre havvindmølleparker - Horns Rev 2, Rødsand 2 og Djursland-Anholt.
Søren Pape Poulsen (KF), 2018-02-07:
Nordsjællands Politi har oplyst, at de igennem zonepatruljering og patruljeplanlægning vil arbejde for at sikre, at man har så korte responstider som muligt i hele kredsen, og jeg går selvfølgelig ud fra, at når man laver sådan noget her, så har de, der står bag det, også tænkt over, hvordan det skal føres ud i livet.
Søren Egge Rasmussen (EL), 2023-05-23:
Jeg vil også sige tak for at nævne den globale klimakamp og for, at der er flere partier, der ikke kun tænker på, hvad vi gør i Danmark, men også tænker på, at vi sådan set også har nogle forpligtelser i forhold til Parisaftalen, og i forhold til hvad de fattige lande, altså de lande, der bliver ramt hårdest af klimaforandringerne, er blevet lovet, og som vi ikke har indfriet endnu.
René Christensen (DF), 2011-11-29:
Det, vi har her – med de små penge her – er jo netop noget, der henvender sig til de her små landbrug, som jo er de innovative og nyskabende, dem, der prøver de her nye, spændende ting, hvor det nogle gange går godt og nogle gange går dårligt, men det er den gode historie.
Erling Christensen (S), 1999-04-27:
Og det, som det grundlæggende handler om, er det, som også Kristeligt Folkeparti var enigt med regeringen og Socialdemokratiet om sidste år, nemlig med hensyn til retssikkerheden: Ingen bliver hængt ud, før de har haft mulighed for at anke, hvis der er noget at anke. Ingen bliver offentliggjort, uden at de har haft mulighed for at bruge vores retssystem, hvis de føler, at de har behov for det.
Ellen Trane Nørby (V), 2017-02-03:
Det har vi gjort med en ny og forbedret udrednings- og behandlingsret; det har vi gjort med en kræftplan IV, som med rettidig omhu skal højne kvaliteten yderligere med et kapacitetsløft på 2,2 mia. kr. over de næste 4 år; med vores handlingsplan for den ældre medicinske patient; akutpakken mod overbelægning, der skal sikre en værdig pleje og et bedre samarbejde mellem region og kommune; med den nationale demenshandlingsplan, som vi alle i satspuljepartierne havde et meget vellykket symposium til lanceringen af i sidste uge, der skal være med til at sikre den demensramte og de pårørende et bedre og et trygt liv og også mere fokus på kompetenceudvikling hos medarbejderne; det gælder også vores igangværende arbejde om det nære sundhedsvæsen og om lægedækning i hele landet.
Troels Ravn (S), 2019-12-05:
Ordføreren fra Venstre taler desværre mod bedre vidende, ligesom ordførerens partiformand, Jakob Ellemann-Jensen, taler mod bedre vidende, når han i dag i medierne indrykker en annonce, hvor der står, at det bliver dyrere at være dansker med højere skatter og afgifter på alt lige fra boligkøb til arbejdsmobiltelefoner.
Rosa Lund (EL), 2013-02-21:
Når vi i Enhedslisten er bekymrede over regeringens SU-reform, som skærer i SU'en for at få de studerende hurtigere igennem, er det i bund og grund, fordi vi er bekymrede for, at ministerens fokus på hastighed vil forringe kvaliteten i uddannelserne og få negative konsekvenser for den lige mulighed for uddannelse.
Mette Thiesen (NB), 2020-01-29:
Jeg tror, at mange mennesker ville ønske, at de havde bedre mulighed for at være sammen med deres børn, når de er allermindst og allermest sårbare, men i dag har man indrettet arbejdsmarkedet sådan, at vi betaler en høj skat, så vi kan aflevere vores børn i daginstitution, så begge forældre kan gå ud og være produktive på arbejdsmarkedet.
Morten Østergaard (RV), 2008-10-30:
Så kan man selvfølgelig i de her dage, hvor vi diskuterer, at bl.a. Dansk Folkeparti har foreslået, at folk, som endnu ikke er dømt for noget, skal bures inde på ubestemt tid, undre sig lidt over, om det ligesom klæder et retssamfund.
Kristen Touborg (SF), 2000-02-09:
Jeg vil gerne sige til hr. Peter Hansen-Nord, at dér, hvor jeg foreslår, Forbrugerrådet skal ind, er i forbindelse med det rådgivende udvalg i kapitel 2. Og så vil jeg sige, at vi faktisk synes, at det er en god tendens, den nyordning, at man prioriterer det, der kaldes små og mellemstore virksomheder - jeg må så i en indskudt bemærkning sige, at de jo ikke er så små endda, det er jo sådan set ret store virksomheder, der kommer ind under det, man kalder mellemstore virksomheder - at man lægger om og siger, at man prioriterer de mellemstore virksomheder mere, end man har gjort i de tidligere love.
Gitte Lillelund Bech (V), 2005-03-17:
Derfor vil jeg spørge hr. Rasmus Prehn: Er det sådan, at Socialdemokraterne ønsker en forpligtelse for kommunerne, og hvis socialdemokraterne ønsker det, kan Socialdemokraterne så anvise, hvorfra pengene til at betale kommunerne for denne forpligtelse, som jo ikke er i loven i dag, skal komme?
Keld Albrechtsen (EL), 1999-05-18:
Men man må selvfølgelig erkende, at forudsætningen for, at det bliver noget, som virkelig kan bruges, er jo, at viljen til at holde åbne udvalgsmøder rent faktisk også skal være til stede i de enkelte udvalg, og når man har hørt visse ordføreres taler her i dag, kan man godt blive lidt bekymret, når nogle fastholder, at de faktisk går ind for lukkede udvalgsmøder.
Anders Samuelsen (NY), 2008-02-21:
Det er så selvfølgelig ikke decideret lektiehjælp i forhold til de stærke elever, men det vil være initiativer, som kan være med til at sikre, at de får udfoldet deres evner ikke kun til gavn for dem selv, men selvfølgelig også til gavn for alle os andre, når de en dag er klar til at træde ind på arbejdsmarkedet.
Karen Jespersen (V), 1997-11-06:
Vi har også et bredt flertal i Folketinget, der ved revisionen af bistandsloven har vedtaget en bestemmelse om formålet med dagtilbud, som meget tydeligt siger, at det altså ikke kun er et spørgsmål om at få børnene passet ordentligt, det er også et spørgsmål om, hvordan det indvirker på børnenes opvækst, og så handler det også om, hvad det er for tilbud, vi i hverdagen giver børnene, når det drejer sig om levevilkår, pædagogiske og sociale udviklingsmuligheder.
Christian Poll (ALT), 2015-12-17:
Det er jo et område med vækstrater på 15 pct., som vi også har hørt i en tidligere debat i dag, og det bemærkes jo også yderligere internationalt, når vi slækker på vores mål eller opgiver mål, fordi de så også dér tænker, at okay, så er det ikke helt det, man vil i Danmark alligevel.
Eigil Andersen (SF), 2011-11-25:
Og jeg sagde, at det er min overbevisning, at Danmark – og her tænker jeg på almindelige mennesker – har haft utrolig stor gavn af, at vi har fået en anden regering, som ikke hele tiden skærer ned over for de mennesker, som har de dårligste vilkår for deres liv, og som er ganske almindelige lønmodtagere.
Per Clausen (EL), 2010-04-13:
Man kan bare tage snart sagt ethvert motorvejsbyggeri i det her land med undtagelse af det i Nordjylland, hvor man sørgede for at overdimensionere det så meget fra starten, at det stadig væk er præget af en vis mangel på biler, og så vil man se, at konsekvenserne af at bygge motorveje jo oftest er, at når der fjernes én flaskehals, så opstår der en ny.
Anders Samuelsen (RV), 2004-03-26:
Det er et lille skridt, det er langtfra tilstrækkelig stort, men vi vil forsøge at fortsætte med at presse regeringen, så man kommer i den retning og får lavet en reel skattereform, som virkelig rykker noget, i stedet for de her 2 promille; det er jo ingenting.
Anni Matthiesen (V), 2025-05-21:
Men det svar bekræfter mig faktisk, i forhold til at jeg er lidt i tvivl om, om Danmarksdemokraterne i det hele taget har læst aftaleteksten, for den indeholder så mange ekstra millioner, den sikrer, at der netop bliver uddannelse i hele landet, den sikrer – apropos det, som fru Inger Støjberg svarede hr. Jan E. Jørgensen – at bl.a. Morsø Gymnasium bliver ved med at eksistere.
Kim Behnke (FP), 1997-11-13:
Ellers nedsætter man rask væk udvalg om hvad som helst, men lige præcis på det her område vil regeringen ikke nedsætte et udvalg. Er det, fordi regeringen er bange for, at de forslag, der vil komme fra udvalget, vil have en sådan karakter og et sådant indhold, at man får svært ved sagligt at afvise forslagene? Man kan jo selvfølgelig også bare nedsætte udvalget og så lade udvalget arbejde i det uendelige og så, hver gang diskussionen rejses, henvise til, at så længe udvalget sidder, vil man ikke komme med ændringer.
Pia Adelsteen (DF), 2012-05-16:
SF's formand, den nuværende udenrigsminister, sagde på det tidspunkt, at det ville være funny money, og Dan Jørgensen nede fra Europa-Parlamentet mente, at det var fugle på taget, når man indregnede det i en 2020-plan, hvor man jo ikke var sikker på at få rabatten.
Annie Lunde Hansen (CD), 2000-01-27:
Maden var upåklagelig, og indehaveren spurgte, hvor vi kom fra. Vi sagde, at vi kom fra København, men vi sagde ikke et ord om, at vi kom fra et udvalg i Folketinget. Denne herre, som ikke var af dansk herkomst, gik ud og hentede sin levnedsmiddelkontrolrapport og kom med den, og så sagde han: Nu skal I se, hvad vi duer til herude i provinsen.
Jette Gottlieb (EL), 2001-06-01:
Derfor mener vi, at den gode måde at løse det problem på, som vi ser vokse og vokse, er ved, at man tilbyder folk et rigtigt arbejde, et fuldstændig almindeligt, ordinært overenskomstdækket arbejde, som en sidste indsats fra systemets side, inden folk ryger ud af systemet. Et sådant tilbud ville jo svare til den sentens, som vi gang på gang hører fra forligspartierne omkring arbejdsmarkedet, nemlig sammenhængen mellem ret og pligt.
Anders Fogh Rasmussen (V), 2003-04-02:
Men hvis FN's Sikkerhedsråds medlemmer bare sidder og diskuterer uden at nå frem til noget, skal nogle andre da tage sig af det, og det er derfor, at udtrykket »FN bør være rammen om det« er det korrekte udtryk. Vi håber, at det går sådan, men i lyset af de dårlige erfaringer, vi fik op til krigsudbruddet med mangelen på enighed i FN's Sikkerhedsråd, er der jo ikke nogen, der kan give en garanti, og derfor skal man ikke lade sig handlingslamme.
Jeppe Mikkelsen (RV), 2012-11-22:
På lige fod med de øvrige ordførere må jeg meddele, at vi fra radikal side også kan støtte dette forslag, som har til hensigt, at de frie skoleformer fra næste skoleår kommer til at operere med det samme inklusionsbegreb, som folkeskolerne har brugt siden begyndelsen af dette skoleår.
Pernille Rosenkrantz-Theil (S), 2020-01-08:
Det, der er det væsentlige ved en minimumsnormering, er, at man sørger for, at det er den bund, der gælder i hele landet, og det, der er udfordringen derude i landet lige nu, er, at der er nogle forældre, der oplever, at der i nogle institutioner simpelt hen ikke er hænder nok.
Peter Kofod Poulsen (DF), 2017-03-01:
Hvis ministeren ikke kunne forholde sig til de to spørgsmål, jeg måske kom til at stille sidste gang, vil jeg den her gang stille et, der er meget simpelt: Vil regeringen eller vil regeringen ikke arbejde for, at der selvfølgelig kommer ANPG-scannere op ved samtlige grænseovergange mellem Danmark og Tyskland?
Inger Støjberg (V), 2010-12-14:
Ja, det er jo det, der ligger i hele loven, det er hele ideen bag loven, nemlig at man som sagsbehandler netop skal tage udgangspunkt i den enkelte ledige og se, hvilken form for aktivering, hvilken form for hjælp der vil hjælpe vedkommende hurtigst tilbage på arbejdsmarkedet.
Villy Søvndal (SF), 2001-04-03:
Forudsætningen i et demokrati for at bygge bro mellem forskellige opfattelser er jo at udtale sig tilpas bredt, så man kan lægge det ind i det, man gerne vil, og derfor kan Kristelig Folkeparti sagtens vælge, når de stemmer for, at fortolke det sådan, at de i dag ikke har sagt ja til nogen vidtgående skadereduktion.
Mette Bock (LA), 2016-05-25:
Så jeg kan ikke sige andet, end at vi står ved den beslutning, som vi traf på det tidspunkt, da vi skulle træffe den beslutning, men samtidig er vi fuldstændig bevidste om, hvad det er, der foregår i Tyrkiet for øjeblikket, og ønsker at forfølge et spor, hvor vi kan sanktionere i forhold til det.
Morten Helveg Petersen (RV), 1998-04-02:
Ansvaret for overholdelsen og kontrollen med reglerne i forslaget ligger jo i sidste ende hos politiet, og der skal ikke være tvivl om, at vi i Det Radikale Venstre gerne ser en øget indsats fra politiets side, når det gælder håndhævelsen af restaurationsloven, men nu altså også i forbindelse med butikssalg af alkohol til børn under 15 år.
Morten Messerschmidt (DF), 2005-06-02:
Og der er det netop, at Dansk Folkeparti har den opfattelse, at nok er det fornuftigt med fri bevægelighed for arbejdstagere, kapital, tjenesteydelser og varer, jo, det er fornuftigt, men det skal altså ske i et omfang, der ikke er ødelæggende for de nationale modeller, som de enkelte lande har valgt at indrette sig efter.
Thor Pedersen (V), 2000-12-13:
Jeg glæder mig over hr. Peter Duetofts indlæg, for det viser alligevel, at CD og hr. Peter Duetoft jo gerne vil høre på det, vi siger, i modsætning til den regeringsbærende opposition. Så vil jeg lige rette den misforståelse, at hr. Peter Duetoft siger, at det, Venstre foreslår, bare er flere penge
Line Barfod (EL), 2010-04-19:
Så hvis man virkelig ønskede, at vi for alvor skulle gøre noget godt for vores børn, så skulle vi sørge for, at der kom nogle minimumskrav til, hvor mange børn der måtte være, og til, hvor mange voksne der skulle være til at være sammen med vores børn, så vi var sikre på, at der var nogen til at snakke med dem.
Morten Bødskov (S), 2020-12-22:
Altså, jeg må sige, at hvis det, at man har en krisepolitik, som gør, at man investerer i at få Danmark sammenhængende ud af krisen, skulle skabe utryghed – samtidig med at vi holder hånden under næsten 80.000 arbejdspladser og skaber grundlaget for 55.000 nye arbejdspladser i det kommende år og lige har lavet en finanslovsaftale, som sikrer 14.000-15.000 i sig selv – så har jeg virkelig svært ved at se det.
Carsten Hansen (S), 2008-11-18:
Et af de områder, vi jo har diskuteret, og som jeg var med til at opfinde under den tidligere regering, nemlig den grundlæggende voksenuddannelse, har i mange år været underfinansieret forstået på den måde, at man altså ikke kan få taxameteret til at hænge sammen med udgifterne her - det jo en kendt sag, og vi har haft hinanden i samråd og alverdens ting.
Svend Aage Jensby (V), 1999-12-07:
Og så må jeg i al stilfærdighed sige, at når man har spurgt et stikprøveudvalg af advokatvirksomheder, der har sagt, at det vil give dem store byrder, så må jeg i al stilfærdighed sige: Ja, men det er ikke så dårligt at være kurator i konkursboer, at de ikke godt kan tage den opgave på sig.
Karin Nødgaard (DF), 2005-03-16:
Lovforslaget går som sagt ud på at tilpasse den eksisterende lovgivning til den nye regionale struktur og at skabe et overblik for patienterne, så disse får et bedre overblik over deres adgang til at indgive klager og modtage erstatning i forbindelse med behandling i sundhedsvæsenet.
Henrik Svane (RV), 2000-03-15:
Vi risikerer, at det bliver en sovepude for flertallet af uddannelserne, hvis de bevidst eller ubevidst fralægger sig ansvaret for at tænke økologi og bæredygtighed ind bredt over hele linjen med begrundelsen, »at det gør de andre jo«. Jeg ville støtte Enhedslistens forslag, hvis der var tale om, at bevidstheden om økologi og bæredygtighed var fuldstændig fraværende i dag i uddannelsessystemet, men det er jo ikke tilfældet.
Lene Garsdal (SF), 2004-04-20:
Jeg har svært ved at forstå, hvordan tilsynsførerne vil kunne komme hele vejen rundt om både det formelle og det materielle arbejdsmiljø på så kort tid, og, som vi også har været inde på i dag, hvordan hele det psykiske arbejdsmiljø vil kunne registreres og håndteres inden for den model, der hedder screening.
Mette Frederiksen (S), 2001-12-12:
Alt i alt vil vi gerne fra Socialdemokratiets side slå til lyd for, at barselspørgsmålet bliver sat ind i sammenhæng, og uden de nævnte indsatser vil en forlængelse af barselperioden kunne komme til at virke stik imod intentionerne og dermed få en række negative konsekvenser for vores børnefamilier.
Kristian Hegaard (RV), 2021-03-03:
Hr. Rasmus Stoklund omtalte bl.a. sagen om den 13-årige, der blev hjemtaget efter aftale med moren, og derfor vil jeg høre, hvordan hr. Rasmus Stoklund ser på muligheden for, at man i fremtiden kan indgå lignende aftaler med en mor, når man har afskåret den konsulære bistand – hvordan skal en sådan aftale indgås i fremtiden?
Morten Messerschmidt (DF), 2021-04-09:
Det, man så gjorde, allerede inden man satte sig i regeringsstolene, var at sige, at hvis en udlænding, en flygtning, en familiesammenført, eller hvad det måtte være, havde haft arbejde i 2 år, ville opholdsgrundlaget, selv om opholdsgrundlaget måtte falde bort, ikke falde bort alligevel.
Helle Bonnesen (KF), 2024-02-08:
Skattestyrelsen har for nylig vurderet, at platformsarbejde er at se som A-indkomst, og opgaven består nu i, hvordan vi videre kan arbejde med arbejdsvilkårene, uden at de bliver til et arbejdsgiver-arbejdstager-forhold, som det lidt lyder til at gå ind i.
Lars Kramer Mikkelsen (S), 2003-01-21:
Men jeg vil godt spørge: Når en nuværende minister med begejstring svinger med kalasjnikoven og bliver fotograferet med begejstring med den her kalasjnikov, eller når en anden nuværende minister kalder Al-Qaeda for »folkets mujahedin«, om det så ikke er noget, som berører Danmarks omdømme i dag?
Kristian Jensen (V), 2002-12-06:
jeg afventede ændringsforslagene fra Socialdemokratiet, først og fremmest fordi Socialdemokratiet meget overraskende ikke havde kunnet tage sig sammen til at præsentere et samlet udspil som svar på regeringens finanslovforslag og dernæst for at se den finansiering, som den socialdemokratiske ordfører lovede ville blive fremsat under forhandlingerne.
Morten Homann (SF), 2003-09-09:
Jeg er da glad for, at hr. Kristian Jensen kunne bekræfte, at der sådan set ikke kommer en krone mere til forskningen i de næste mange år, at vi holder fast på det nuværende niveau, som langsomt udhules af inflationen, og at vi dermed bevæger os længere og længere væk fra den aftale, som Danmark har indgået med andre lande i Barcelona.
Peter Kofod (DF), 2025-03-12:
Det synes jeg er så trist, så jeg håber egentlig bare, at ministeren igen vil understrege, at der er brug for mere sund fornuft i al den her klimaplanlægning, der skal foregå ude i vores landdistrikter, at det ikke må skubbe til alt muligt andet, og at der faktisk er noget, der er så vigtigt, at klimaet, klimahykleriet, også må vige.
Marianne Jelved (RV), 2009-02-20:
Det er også derfor, jeg synes, det er et underligt forslag, for skolelederen har jo allerede i dag muligheden for at tildele midlertidig specialundervisning, mens man venter på en PPR-redegørelse, eller mens man ser, om det skulle være tilstrækkeligt eller ej med den midlertidige specialundervisning.
Jan E. Jørgensen (V), 2014-11-27:
Samtidig er der åbnet mulighed for, at det, når metroen kommer til Ny Ellebjerg, kan være som en underjordisk station, hvilket gør, at metroen nemmere og billigere vil kunne fortsætte helt op til Frederiksberg og videre den vej mod Bispebjerg, hvilket også vil have rigtig stor betydning.
Ole Birk Olesen (LA), 2017-02-01:
Så jeg mener, at jeg med rette kan hævde, at kommunerne har adgang til ledige og billige almene familieboliger, som de kan anvise boligsøgende med et boligsocialt behov, og at der i Glostrup og Københavns Kommuner også er ledige, billige boliger i omløb.
Line Barfod (EL), 2004-02-19:
Men jeg vil gerne høre, om hr. Troels Lund Poulsen er enig med Venstres medlem af Europa-Parlamentet, når han har udtalt til B.T., at nu er det gået for vidt, og at terrorangrebet mod vores demokratiske rettigheder jo helst ikke skal føre til, at vi krænker de grundlæggende frihedsrettigheder. Når han siger, at det her med at registrere simpelt hen er gået for vidt, er Venstre så enig i, at vi er kommet for langt, at vi bliver nødt til at stoppe op og se på, hvad det egentlig er, der nu er blevet indført af regler om registrering, mulighed for, at folk kan blive stoppet i lufthavne, miste deres arbejde, blive fængslet osv. på grundlag af registreringer, som de intet kender til? Vil Venstre være med til, at vi får en redegørelse om, hvor langt det egentlig er gået i verden, hvad vi er med til, og hvad vi skal gøre for at stoppe det?
René Christensen (DF), 2016-05-19:
Men det, vi synes man også skal bide mærke i, når man kigger på, hvad der skete i forhold til aftalen for 2016, er det, som Bent Hansen, formanden for regionerne, var ude at sige efterfølgende, for han var jo egentlig godt tilfreds med den aftale, der blev lavet med regeringen for 2016.
Birthe Rønn Hornbech (V), 2003-04-25:
Stod det til mig, havde vi fået den regel ind i udlændingeloven, som Ninn-Hansen foreslog i 1983, nemlig at udlændingeloven ikke skal gælde massetilstrømninger - det havde været mere rimeligt - og at vi så vurderer hver situation hver for sig.
Karen J. Klint (S), 2008-11-28:
En konkret ting, som jeg synes vi under alle omstændigheder skal forholde os til, uanset om vi er enige eller ej - jeg har set, at den røde lampe lyser - er, at her står igen ordet præst, og vi har jo fundet ud af, at når der står præst, så står der kun tjenestemandsansat, så det skal vi i hvert fald som minimum have afdækket.
Tina Petersen (DF), 2010-03-03:
Og mange af de her mennesker får altså flere tillægssygdomme på grund af det pres, de bliver underlagt – det, at de ikke kan opfylde de her fleksjob, og at de bliver givet jobtilbud osv. – og de får faktisk et behandlingsforløb, der svarer til 4-5 år, inden de får deres førtidspension.
René Christensen (DF), 2022-09-28:
Nogle har kaldt det at tisse i bukserne, men det er det faktisk ikke engang, for det, man gør her, er, at de danskere, som har det økonomisk rigtig svært og er trængte, og særlig de virksomheder, som har det rigtig svært og er trængte, nu kan udskyde deres problem i en årrække.
Lars Boje Mathiesen (NB), 2022-10-06:
Vil hr. Jakob Ellemann-Jensen garantere, at ligegyldigt hvad der sker efter et valg, lige meget hvilken konstellation det bliver, så vil Venstre også stå fast på, at der skal være en uvildig advokatundersøgelse betalt af Folketinget og ikke af danskerne, hvilket reelt set er det samme?